[Innocentius Episcopus servus servorum Dei, dilecto filio Abbati Clun. exigentibus tuæ devotionis meritis votis tuis libenter annuimus, et petitiones tuas quantùm cum Deo possumus favorabiliter exaudimus. Cum igitur, sicut ex parte tua fuit propositum coram nobis, Cluniacensi Ordini à Sede Apostolica sit indultum, ut ejus personæ ad provisionem alicujus per litteras Apostolicas vel legatorum Sedis ejusdem nequeant coarctari: nos volentes tibi facere gratiam pleniorem, tibi, et eidem Ordini, ejusque personis auctoritate præsentium indulgemus, ut Ecclesiæ ad tuum, et Fratrum Professorum ejusdem Ordinis Patronatum vel collationem spectantes conferri per hujusmodi litteras minimè valeant, nisi litteræ ipsæ plenam et expressam fecerint de hac indulgentia et eodem Ordine mentionem. Nulli ergo, etc. Datum Lugduni. XVI. Kalendas Januarii Pontificatus nostri anno VII.]